Κανονισμός (ΕΚ) αριθ. 1649/2000 της Επιτροπής

της 25ης Ιουλίου 2000

για τη χορήγηση στη Δημοκρατία της Μολδαβίας του ειδικού καθεστώτος ενθάρρυνσης για την προστασία των δικαιωμάτων των εργαζομένων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2820/98 του Συμβουλίου, της 21ης Δεκεμβρίου 1998, για την εφαρμογή πολυετούς συστήματος γενικευμένων δασμολογικών προτιμήσεων για την περίοδο από την 1η Ιουλίου 1999 έως τις 31 Δεκεμβρίου 2001(1), όπως τροποποιήθηκε τελευταία από τον κανονισμό (ΕΚ) αριθ. 1310/2000 της Επιτροπής(2), και ιδίως το αρθρο 13 παράγραφος 1

Εκτιμώντας τα ακόλουθα:

(1) Το τμήμα 2 του τίτλου ΙΙ του κανονισμού (ΕΚ) αριθ. 2820/92 προβλέπει τη δυνατότητα χορήγησης του ειδικού καθεστώτος ενθάρρυνσης για την προστασία των δικαιωμάτων των εργαζομένων.

(2) Στις 11 Φεβρουαρίου 1999, η Δημοκρατία της Μολδαβίας υπέβαλε αίτηση για χορήγηση του εν λόγω καθεστώτος, στην οποία αναφέρονται τα στοιχεία και η δέσμευση που προβλέπει το άρθρο 11 παράγραφος 1 του εν λόγω κανονισμού.

(3) Σύμφωνα με το άρθρο 11 παράγραφος 2, η Επιτροπή ανήγγειλε με ανακοίνωση(3) ότι η Δημοκρατία της Μολδαβίας υπέβαλε την προαναφερόμενη αίτηση.

(4) Ορισμένα ενδιαφερόμενα μέρη γνωστοποίησαν τις παρατηρήσεις τους στην Επιτροπή.

(5) Η αίτηση εξετάστηκε σύμφωνα με το άρθρο 12 του εν λόγω κανονισμού.

(6) Οι διατάξεις εσωτερικού δικαίου της Δημοκρατίας της Μολδαβίας περιλαμβάνουν στην ουσία τους κανόνες των συμβάσεων αριθ. 87,98 και 138 της ΔΟΕ.

(7) Η εξέταση που διεξήγαγε η Επιτροπή απέδειξε ότι οι αρχές της Μολδαβίας έλαβαν όλα τα απαιτούμενα μέτρα για την αποτελεσματική εφαρμογή και έλεγχο των διατάξεων αυτών.

(8) Η Δημοκρατία της Μολδαβίας ανέλαβε να εξασφαλίσει πλήρως την εφαρμογή και τον έλεγχο του ειδικού καθεστώτος καθώς και τη διοικητική συνεργασία που αναφέρεται στο άρθρο 14 τον εν λόγω κανονισμού.

(9) Με βάση τις παρατηρήσεις που διατυπώθηκαν και τα αποτελέσματα της εξέτασης, είναι σκόπιμο να δοθεί ευνοϊκή συνέχεια στην εν λόγω αίτηση.

(10) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του άρθρου 31 του εν λόγω κανονισμού,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Χορηγείται στη Δημοκρατία της Μολδαβίας το ευεργέτημα του ειδικού καθεστώτος για την ενθάρρυνση της προστασίας των δικαιωμάτων των εργαζομένων που προβλέπεται στο άρθρο 11 του κανονισμού (ΕΚ) αριθ. 2820/98.

2. Τα προϊόντα που αναφέρονται στο παράρτημα Ι του εν λόγω κανονισμού τυγχάνουν του εν λόγω ειδικού καθεστώτος με την επιφύλαξη των όρων που αναφέρονται στο άρθρο 14 του ίδιου κανονισμού.

3. Οι δασμοί του κοινού δασμολογίου που εφαρμόζονται στα εν λόγω προϊόντα μειώνονται σύμφωνα με τις διατάξεις του άρθρου 10 του εν λόγω κανονισμού.

Άρθρο 2

Ο παρών κανονισμός αρχίζει να ισχύει την πρώτη ημέρα του τρίτου μήνα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 25 Ιουλίου 2000.

Για την Επιτροπή

Pascal Lamy

Μέλος της Επιτροπής

(1) ΕΕ L 357 της 30.12.1998, σ. 1.

(2) ΕΕ L 148 της 22.6.2000, σ. 28.

(3) ΕΕ C 176 της 22.6.1999, σ. 13.